### Еуфемизмот "Јавна дипломатија"

**книга ,,Политичка хиперметропија“, ISBN 978-608-10-0206-5. Издавач: Матица Македонска 2012, стр. 117- 121.**

Во последниве неколку години читајќи ги дневно инфромативните гласила се почесто се случува да го прочитаме поимот јавна дипломатија. Исто така во неколку наврати во своите колумни некои мои колеги се обидуваат истиот да го употребат, но за жал во една друга и сосем искривена смислам, која не одговара на неговото вистинско значење. За, да, на читателите им стане појасно што денес означува употребата на овој термин, ќе се обидам во неколкуте редови подолу да го објаснам вистинското значење на овој се почесто употребуван еуфемизам (стилска фигура (тропа), која настанува кога наместо вистинскиот израз на нешто што е непријатно и лошо, ќе се употреби поблаг и попријатен збор, понекогаш и со спротивно значење).

Од создавањето на „*Congregatio de propaganda fide"* (Друштво за пропаганда на верата) во 1623 година oд страна на папата Урбан VIII, терминот пропаганда не доживеал толку трансформации како во последниов половина век Во периодот помеѓу двете светски војни односно заклучно со 1945 година, на западот во оваа категорија на активности можеле да се сретнат како термини *психолошко војување* и *психолошки операции*. Првиот термин датира од 1920 година, а го лансирал британсиот воен теоретичар Фулер, за подоцна да го прифатат и американците и се служеле со него се до крајот на Втората светска војна. Вториот термин се појавува по 1945 година во контекст на еден американски план во врска со капитулацијата на Јапонија. ,,Encyklopedia Britanica" терминот психолошка војна ја дефинира како пропаганда плус постапки (воени, политички, економски) кои ги побарува пропагандата, односно кои можат да произведат посакувани психолошки ефекти. Терминот *„психолошки операции"* требало да го замени назив терминот „*психолошка војна"* ("Psyhowar") во услови на релативен мир и на тој начин да се ублажи во војната создадената одбојност кон нив. Оттаму тој може да се смета за прв еуфемизм за пропаганда.

Ако за терминот ,,психолошко војување" можеме да речеме дека му припаѓа на периодот на Втората светска војна, тогаш за терминот јавна дипломатијасигурно важи сфаќањето дека тој припаѓа на проектот наречен „Нов светски поредок". Негова основна задача е да го пропагира тој проект т.е максимално да ја изманипулира јавноста на глобалната политичка сцена и да ја придобие за тој, во суштина империјалистички, светски поредок, со апсолутна американска супремација.

На интернационален план, терминот јавна дипломатија е прифатен во 1960 година за да се опишат аспектите на интернационалната дипломатија, во однос на интеракцијата меѓу националните влади. Во 1965 година овој термин го употребил и Edmund Gullion дипломат кој бил поврзан со фондацијата на Edward R Murrow Центарот на Tufts Univerzitetot, на кој универзитет се изучуваат правните и политичкит науки. Тој ја опишува јавната дипломатија како: влијание на јавните ставови на формирањето и извршувањето на јавната политика. Исто така и Советодавната комисија на американскиот Когрес во 1993 година, во рамките на расправата за ,,Статусот и проблемите на владината агенција за информативни дејности (USIA) во променетиот свет", се занимавала и го употребувала терминот јавна дипломатија. USIA (Unated States Information Agency), го користи терминот за да ја дефинира својата мисија. Тоа беше оригинално замислено како еуфемизам за чиста пропаганда.

Иако поимот јавна дипломатија е јасна дефиниција за поимот пропаганда, но понекогаш овој поим се класифицира и како дијалог наместо пропаганда. Денес ефективната јавна дипломатија повеќе ги претпочита премисите на дијалогот, отколку да ги заобиколува нештата и обично најчесто на неа се гледа како на улица со две насоки.

Индиректната јавна дипломатија ги вклучува и секојдневните активности на граѓаните на интернационално ниво, катадневните културни активности и продукти како што се филмот, театарот, туризмот, интернет дискусиите, студентските рамени, организирањето на разни семинари, дискусиите на академските лидери на интернационално ниво и др.

Првото место во производството на еуфемизми повеќе е од јасно дека и им припаѓа на институциите кои се во служба на владата на САД. Јавната дипломатија засега е последен еуфемизам, очигледно со иста задача, да ја прикрие вистинската природа на овие видови на активности и во јавноста да пласира потполно друга претстава за нив. Реорганизирајќи го дотогашниот национален американски информативен систем, со желба тој да се трансформира во систем на Новиот поредок, погоре споменатата конгресна комисија воспоставила неколку принципи на кои во иднина треба да се заснива јавната дипломатија.

 Денес, дипломатијата во информативната ера е всушност јавна дипломатија.Со овој принципи се настојува да се каже дека „оно што луѓето го гледаат и слушаат, во истиот момент влијае на тој начин што дејствува на нивната влада", поради фактот што во современи услови информациите се пренесуваат со молскавична брзина. Кога имате во јавноста една пуштена (дез)информација обичниот, полуинформиран граѓанин на кому му е наменета таа (дез)информација, нема услови да проверува и да дознае кој ја нарачал, испланирал и создала и со која цел. Всушност сето тоа го направила тајната дипломатија, а „јавната дипломатија" со помош на модерната информатика, во прав момент, му пласирала на светот едно случување (информација) односно ги искористила медиумите за свои намери и цели.. Дипломатијата која е единствено преостаната суперсила во ерата на развиена информатика, само ја искористила, т.е, злоупотребила техничко-технолошките достигнувања. Оттаму и заклучокот дека дел од јавното мислење го порачува и диктира владата и се користи со него, така како и одговара. Според тоа јавната дипломатија ја диригира владата, а во денешно време во новосоздадените услови во светот тоа секако дека е извршната власт на Соединетите Американски Држави.

Цинизмот на јавната дипломатија се огледа во тоа што на безобзирноста на сопствените лаги, го присилила и целиот свет да верува во тоа, што, таа го пласира во јавноста. Таа присила се спроведува преку т.н империјална индустрија на свеста, како прва фаза а дури потоа на сцена стапуваат притисоците и заканите. Индустријата на свеста е токму тој посредник која го елиминира секое сомневање дека можеби интересите на големите не се истовремено и интереси на целото човештво. Односно во контекст на погоре напишаното наместо терминот јавна дипломатија како замена за психолошко-пропагандни дејствија, повеќе би одговарал терминот ,,империјална ,,индустрија на свеста*".*

**10.12.2008 Универзитетски професор**

 **Јове КЕКЕНОВСКИ**